Forum Romanum

A Forum Romanum, vagy ahogy a rómaiak gyakrabban nevezték Forum Magnum (a mai Campo di Vaccino) az ókori Róma fő köztere, a Capitolium és Palatinus domb közötti tér volt, mely a kereskedelmi és politikai világ érintkezőhelyének számított. A terület eredetileg ingoványos hely volt, melyet Lucius Tarquinius Priscus király száríttatott ki és vétetett körül oszlopos csarnokokkal, melyek üdülésre és sétahelyül is szolgáltak. Hossza körülbelül 220, szélessége 35-50 méter, kis mérete ellenére rengeteg épület és emlékmű állt itt.

A terület a középkorban hosszú ideig a város elhanyagolt része volt. Korabeli viszonyait Piranesi: Vedute di Roma c. gyűjteményéből ismerjük (Tav.15, 16, 26, 28, 30, 32, 52, 98, 99, 100, 109, 110).

A fórum fogalma 

A fórum a rómaiaknál köztér, piac, nyilvános hely a városokban vásár, gyülekezés, törvénykezés céljára építették. Az ókori Rómában hozzávetőlegesen 18 ilyen nyilvános tér volt, melyek a következő kategóriákra oszlottak:
 törvénykezés tere (forum civile)
 kereskedelmi tér (forum venale)
 marhavásár (forum boarium)
 zöldség- (holitorium), hal-, hús-, sertéspiac (piscarium, macellum, suarium) stb.

Épületei 

A Forum Romanumon több istennek is állt temploma, itt volt Saturnus, Janus és Concordia temploma a Capitolium tövében, Vesta temploma a Palatinus tövében (emellett állt a Regia nevű épület, a pontifex, azaz főpap lakása) és később a Dioskurosoké.

A Forum két részre oszlott: a tulajdonképpeni Forum Romanumra keleten, ahol régebben a plebejusok gyülekeztek, és a másik, magasabb, nyugati részre (Comitium), amelyen eredetileg a patríciusok gyülekeztek. A Comitiumon állt többek között: a Curia Hostilia (a szenátus helye), a Carcer Mamertinus (részei: Robur, azaz börtön és Tallianum, azaz kivégző hely) és a Rostra nevű szószék.

Ahogy a város nőtt, a Forum Romanumot is bővítették, és gyönyörű oszlopos csarnokokat, úgynevezett bazilikákat építettek (ezek voltak állítólag a keresztény templomok alapjai, ilyenek voltak például a Basilica Porcia, Sempronia, Opimia, később Augustus alatt az Aemilia és főképp a Julia.) Újabb templomokat is építettek (Templum Divi Caesaris, Minervae stb.) Később térszűke miatt a Forum Romanumot észak felé is bővítették, és a hozzá fűződő újabb tereknek és építményeknek egész sorozata keletkezett (ezt nevezik összefoglalóan császár-fórumoknak).

Ma álló épületek a Forum Romanum területén

Keleti oldalon 
Ezen az oldalon helyezkedik el a bejárat,
 Via Sacra
 Antoninus és Faustina temploma
 Vaskori Nekropolisz
 Romulus temploma
 Constantinus és Maxentius bazilikája
 Vesta temploma
 Santa Francesca Romana temploma
 Antiquarium Forense
 Titus diadalíve

Nyugati oldalon 
 Curia
 Julius Caesar temploma
 Castor és Pollux temploma
 Basilica Aemilia
 Phocas oszlopa
 Basilica Iulia
 Rostra
 Saturnus temploma
 Porticus Deorum Consentium
 Concordia temploma
 Forum
 Santi Luca e Martina
 Tabularium
 Septimius Severus diadalíve

Források 
 A Pallas nagy lexikona
 Pecz Vilmos: Ókori lexikon, I–IV. kötet. Budapest, Franklin Társulat, 1904.
 Fajth Tibor: Itália (Panoráma útikönyvek, Athenaeum Nyomda, Bp. 1980)

Kapcsolódó cikkek 
 Capitolinus – Aventinus
 bazilika

Császárfórumok 
 Caesar Fóruma
 Nerva Fóruma
 Augustus Fóruma
 Traianus fóruma